Na temelju Članka 28. i 33. Statuta Kolan (»Službeni glasnik Zadarske županije« broj 8/2013) i članka 23. Poslovnika Općinskog vijeća Općine Kolan (»Službeni glasnik Zadarske županije« broj 8/2013), Općinsko vijeće Općine Kolan na 2. Sjednici održanoj 23. svibnja 2016. godine donijelo je:

**ODLUKU o osnivanju radnih tijela Općinskog vijeća Općine Kolan**

Članak 1.

Ovom Odlukom osnivaju se radna tijela Općinskog vijeća Općine Kolan te uređuje njihov naziv, sastav, djelokrug i način rada.

Općinsko vijeće (u daljnjem tekstu: Vijeće) može uz radna tijela iz ove Odluke osnivati i druga radna tijela, a odlukom o osnivanju radnog tijela uređuje se sastav, djelokrug i način rada.

Članak 2.

Radno tijelo ima predsjednika i određeni broj članova.

Odlukom o imenovanju osoba u radna tijela, Vijeće bira i imenuje predsjednika i članove radnog tijela.

Mandat članovima radnog tijela traje od dana izbora do dana isteka mandata Vijeća koje ga je izabralo.

Mandat članovima radnog tijela može prestati i prije isteka mandata uslijed: ostavke, razrješenja, opoziva, bolesti, smrti i neaktivnosti u radu.

Članak 3.

Predsjednik radnog tijela saziva sjednicu i usklađuje rad radnog tijela s radom Vijeća i drugih radnih tijela, predlaže dnevni red i predsjedava sjednici radnog tijela.

Predsjednik radnog tijela dužan je sazvati sjednicu u roku od 8 dana na osnovi zaključka Vijeća ili ako to zatraži predsjednik Vijeća ili polovica članova radnog tijela.

Pozivanje se vrši u pravilu pismeno 3 (tri) dana prije sjednice.

Ako predsjednik ne sazove sjednicu kada je to dužan učiniti, sjednicu radnog tijela sazvat će predsjednik Vijeća.

U svezi s pitanjima iz djelokruga radnog tijela, predsjednik surađuje s predsjednikom Vijeća, predsjednicima drugih radnih tijela te s Jedinstvenim upravnim odjelom Općine Kolan.

Ako je spriječen ili odsutan predsjednik, sjednicom predsjedava član radnog tijela kojeg na to ovlasti predsjednik radnog tijela.

Članak 4.

Radno tijelo zauzima stajališta o pitanjima iz svog djelokruga ako je na sjednici nazočna većina članova radnog tijela.

Zaključak odnosno preporuku radno tijelo donosi većinom glasova nazočnih članova.

O radu na sjednici vodi se zapisnik kojeg potpisuje i vodi osoba koja predsjedava.

U zapisnik se ne navodi rasprava već samo zaključci.

Ukoliko se odluka ne donosi jednoglasno, u zapisniku će se evidentirati rezultat glasovanja.

Na izričiti zahtjev člana radnog tijela unijet će se pojedinačno ime i prezime člana koji nije glasovao za donijetu odluku.

Zapisnik se izrađuje u roku od 7 dana a verificira se na narednoj sjednici radnog tijela ili potpisom većine članova radnog tijela.

Dokumentacija o radu radnih tijela (pozivi, zapisnici, prisustvovanja članova radnih tijela i sl.) vodi se u Jedinstvenom upravnom odjelu Općine Kolan, koji obavlja administrativne poslove za potrebe radnih tijela.

Članak 5.

Radno tijelo može uključiti znanstvene i druge organizacije i pojedine stručnjake u pripremanje akata ili razmatranje pojedinog pitanja iz svoga djelokruga, a na temelju suglasnosti predsjednika Vijeća.

Članak 6.

Radno tijelo o svojim primjedbama, mišljenjima i prijedlozima izvješćuje Vijeće pisanim putem ili usmeno na sjednici Vijeća.

Izvjestitelj radnog tijela će, prema zaključku radnog tijela ili na vlastiti poticaj kao i na zahtjev Vijeća, obrazložiti primjedbe, mišljenja ili prijedloge radnog tijela.

Članak 7.

Radna tijela međusobno surađuju, a mogu održati i zajedničku sjednicu, te Vijeću podnijeti zajedničko izvješće u slučaju da se raspravlja o temama od zajedničkog interesa.

Članak 8.

Sjednici radnog tijela mogu biti nazočni vijećnici i djelatnici Jedinstvenog upravnog odjela Općine Kolan, koji imaju pravo sudjelovati u raspravi bez prava odlučivanja.

Članak 9.

Na rad sjednice radnog tijela odgovarajuće se primjenjuju odredbe Poslovnika Općinskog vijeća općine Kolan, koje se odnose na dnevni red Vijeća, te nazočnost drugih osoba sjednici Vijeća.

Članak 10.

Radna tijela Vijeća su:

1. Odbor za proračun, financije, interni nadzor i imovinu,

2. Odbor za gospodarstvo, razvoj i EU fondove,

3. Odbor za prostorno planiranje, komunalni sustav i zaštitu okoliša,

4. Odbor za poljoprivredu, ribarstvo i vodoprivredu,

5. Odbor za kulturu, obrazovanje i društvene djelatnosti.

Članak 11.

Odbor za proračun, financije, interni nadzor i imovinu ima minimalno tri, a maksimalno pet članova koji se imenuju iz redova vijećnika i građana.

Odbor obavlja sljedeće poslove:

- razmatra godišnji i periodični obračun Proračuna te ostala financijska izvješća.

- razmatra sustav financiranja javnih potreba u Općini Kolan i druga pitanja proračuna i financija,

- razmatra pitanja evidencije, stjecanja, otuđenja i zakup nekretnina, strojeva i druge dugotrajne imovine Općine Kolan,

- obavlja i druge poslove po nalogu Vijeća.

Članak 12.

Odbor za gospodarstvo, razvoj i EU fondove ima minimalno tri, a maksimalno pet članova koji se imenuju iz redova vijećnika, poduzetnika, znanstvenih i stručnih osoba te građana.

Odbor obavlja slijedeće poslove:

- prati i analizira stanje u gospodarstvu i utjecaj općinske politike na poslovanje poduzeća i obrta

- Općinskom vijeću daje prijedloge i mišljenja u pogledu poduzimanja mjera za razvoj gospodarstva i obrtništva u Općini, te razmatra i druge akte iz tih područja.

- prati rad Jedinstvenog upravnog odjela po pitanju apliciranja za EU fondove

- radi na strategijama razvoja i prati provedbu za pojedine sektore

Članak 13.

Odbor za prostorno planiranje, komunalni sustav i zaštitu okoliša ima minimalno tri, a maksimalno pet članova koji se imenuju iz redova vijećnika, znanstvenih i stručnih osoba i građana.

Odbor obavlja slijedeće poslove:

- razmatra i predlaže strategiju prostornog razvoja, te razmatra i analizira stanje u prostoru Općine,

- razmatra prostorno-plansku dokumentaciju koju donosi Vijeće i i analizira dokumente prostornog planiranja susjednih općina

- razmatra i predlaže mjere koje se odnose na prostorno planiranje, gospodarenje prostorom, zaštitu graditeljske baštine i zaštitu prostornih resursa,

- surađuje sa županijskim i državnim institucijama te projektantima zaduženim za prostorno planiranje,

- razmatra i analizira rad i politiku komunalnih poduzeća vezanih na komunalnu infrastrukturu općine te predlaže odgovarajuća poboljšanja,

- razmatra i predlaže mjere zaštite i promoviranje kulture zaštite okoliša.

Članak 14.

Odbor za poljoprivredu, ribarstvo i vodoprivredu ima minimalno tri, a maksimalno pet članova koji se imenuju iz redova vijećnika, znanstvenih i stručnih osoba, poljoprivrednika, ribara i građana.

Odbor obavlja poslove:

- utvrđivanja i praćenja provođenja politike poticanja poljoprivredne proizvodnje i gospodarenja poljoprivrednim zemljištem u Općini

- prati i analizira stanje u poljoprivredi i ribarstvu, informira općinsko vijeće i stanovnike općine o aktualnostima

- predlaže mjere poticanja OPG-ova kroz uzgoj Paške ovce, proizvodnje sira i ostalih poljoprivrednih djelatnosti važnih za Općinu Kolan

- suradnja sa županijskim, državnim i znanstvenim institucijama te lokalnim udrugama

- prati i predlaže mjere održavanja poljskih puteva, vodnih kanala i izvora pitke vode

Članak 15.

Odbor za kulturu, obrazovanje i društvene djelatnosti ima minimalno tri, a maksimalno pet članova koji se imenuju iz redova vijećnika, znanstvenih i stručnih osoba, prosvjetnih i kulturnih djelatnika te građana.

Odbor obavlja poslove:

- razmatra pitanja iz područja društvenih djelatnosti od važnosti za Općinu,

- razmatra odluke i druge opće akte Općinskog vijeća koji se odnose na osnivanje javnih ustanova i drugih pravnih osoba, radi ostvarivanja određenih društvenih i drugih socijalnih interesa i potreba stanovništva,

- razmatra i predlaže mjere u vezi predškolskog odgoja i osnovnog obrazovanja

- razmatra potrebe građana u području kulture, predlaže mjere za promicanje kulturnih djelatnosti te zaštite i očuvanja kulturnih dobara

- raspisuje natječaj, prikuplja prijedloge i predlaže dodjelu općinskih nagrada

- vodi brigu o informiranju građana i konzumiranja prava na informaciju

- razmatra pitanja i vodi brigu o suradnji s drugim općinama u zemlji i inozemstvu

- obavlja druge poslove po nalogu Vijeća.

- razmatra i predlaže mjere smještaja i zaštite starih i imovinsko nezbrinutih osoba kao i druga pitanja socijalne skrbi te u tom smislu surađuje sa Socijalnim vijećem Općine Kolan.

Članak 16.

Predsjednici radnih tijela u pravilu su vijećnici, a u iznimnim slučajevima mogu biti i druge stručne osobe.

Članak 17.

Radna tijela i osobe koje su izabrane u radna tijela na konstituirajućoj sjednici Općinskog vijeća mogu nastaviti s radom u izabranom sastavu, ako to nije u suprotnosti s odredbama ove Odluke.

Članak 18.

Ova Odluka stupa na snagu od dana objave u Službenom glasniku Zadarske županije.

Klasa: 022-01/16-01/04

Ur. broj: 2198/33-40-16

Kolan,23.svibnja 2016. godine

 OPĆINSKO VIJEĆE OPĆINE KOLAN

 Predsjednik Općinskog vijeća

 Branimir Tauzer, v. r.